Ahogy az eddigi években is mindig, idén is ellátogattunk Angliába a tavaszi szünetben. Stonehenge hatalmas kőtömbjei üdvözöltek először, majd a vendéglátó családok Plymouthban. Néhány családnál kisebb állatkert volt a házban, amit nagyon élveztek társaink, többen a közeli vidámparkba is elmentek és a szerencsésebbek még sütit is sütöttek „családjukkal”.

Harmadik nap az Édenkertbe mentünk el, ahol az esőerdő és mediterrán biomba nyerhettünk betekintést. Bátran állíthatjuk, hogy a legszebb helyek egyike volt az utunk során, rengeteg érdekes és egzotikus növényt láthattunk. Délután egy halászfaluba, Polperro-ba látogattunk. Az óceán megtekintésén kívül lehetőségünk volt megkóstolni a helyi különlegességeket, például a Cornish Pastie-t és a Fish and Chipset.

Negyedik nap Devont fedeztük fel, Exeterbe látogattunk, ahol a gótikus katedrális mellett vásárolni is volt időnk. Miután mindenki megvette az ajándékokat a Saltram House-ba vezetett utunk. A kastély végigjárás után, a mellette lévő gyönyörű zöld parkban kaptunk szabadidőt. A napunk ezzel még nem ért véget, ez után a program után, még várt ránk egy séta Plymouth tengerpartján, itt sokan a világító torony melletti vidámparkban ütöttük el az időnket.

Ötödik nap a világ végére is eljutottunk, de előtte meglátogattuk St. Michael’s Mount szigetét és az itt lévő bencés apátságot. Ezen a napon láthattuk Anglia legelső és legutolsó éttermét is Land’s End-en.

A hatodik napon Anglia fővárosába, Londonba utaztunk. Megnéztük a híresebb nevezetességeket, mint például a Big Ben, Parlament, Whitehall, Buckingham Palota, St. James Park, Trafalgar Square, utána pedig szabadidőt kaptunk, amit mindenki kedvére tölthetett el.

Hetedik nap Canterburybe látogattunk el, ahol megnéztük a katedrálist, majd mindenki az előttünk álló két napra spájzolt be elemózsiát. Délután komppal átkeltünk Franciaországba, ahol elfoglaltuk a tranzitszállást.

Idén Anglia mellett Franciaországba is sikerült eljutnunk, így a nyolcadik nap Párizs nevezetességeit nézhettük meg. Ellátogattunk a Louvre múzeumba, itt gyors mosolyt váltottunk Mona Lisa-val ☺ Később a latin negyeden átsétálva a Notre Dame-ot is megcsodálhattuk kívülről-belülről. Az Eiffel tornyot sajnos csak a buszból láthattuk, de ennek ellenére tömérdek selfie készült vele. A Párizsban töltött kellemes napunk után fájó búcsút intettünk a szerelem városának és Budapest felé vettük az irányt.

Idén is nagyon érdekes helyeket láttunk és rengeteg pozitív és néhány negatív élménnyel gazdagodtunk. Köszönjük Indira Tanárnőnek a szervezést és a kísérő tanároknak a felügyeletet és a gondoskodást, reméljük a jövőben is részt vehetünk hasonló programokban!

Bajmóci Vivien

Reichenbach Eszter